ตลท.ไฟเขียวตั้ง “ศรพล ตุลยะเสถียร” เป็นรองผู้จัดการคนใหม่ มีผล 1 พ.ย.นี้
ตลท.ไฟเขียวตั้ง "ศรพล ตุลยะเสถียร" นั่งเก้าอี้รองผู้จัดการ หัวหน้าสายงานวางแผนกลยุทธ์องค์กร มีผล 1 พ.ย.นี้
5 ต.ค. 2561

นายภากร ปีตธวัชชัย กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ที่ประชุมคณะกรรมการตลาดหลักทรัพย์ฯ เมื่อวันที่ 19 กันยายน 2561 มีมติแต่งตั้ง นายศรพล ตุลยะเสถียร เป็น รองผู้จัดการ หัวหน้าสายงานวางแผนกลยุทธ์องค์กร ดูแลงานฝ่ายกลยุทธ์องค์กร ฝ่ายต่างประเทศ และฝ่ายวิจัย เริ่มมีผลตั้งแต่ 1 พฤศจิกายน 2561 เป็นต้นไป ซึ่งเชื่อมั่นว่า ความรู้และประสบการณ์ของนายศรพลจะมีส่วนในการวางกลยุทธ์ขับเคลื่อนตลาดทุนไทยให้เติบโต และเป็นประโยชน์ต่อทุกภาคส่วนตามวิสัยทัศน์ “To Make the Capital Market ‘Work’ for Everyone”
โดย นายศรพล ตุลยะเสถียร มีประสบการณ์การทำงานทั้งในหน่วยงานภาครัฐ ภาคเอกชน และภาควิชาการ อาทิ ธนาคารไทยพาณิชย์ กรมเจรจาการค้าระหว่างประเทศ กระทรวงพาณิชย์ รวมทั้งเคยเป็นกรรมการตลาดสินค้าเกษตรล่วงหน้าแห่งประเทศไทย และที่ปรึกษาคณะกรรมการบริษัทข้อมูลเครดิตแห่งชาติ ตำแหน่งล่าสุดก่อนที่จะเข้ามาร่วมงานกับตลาดหลักทรัพย์ฯ คือผู้อำนวยการสำนักนโยบายเศรษฐกิจมหภาค สำนักงานเศรษฐกิจการคลัง และรองโฆษกกระทรวงการคลัง นอกจากนี้ ยังเป็นอาจารย์พิเศษที่มหาวิทยาลัยธรรมศาสตร์และสถาบันบัณฑิตพัฒนบริหารศาสตร์ด้วย
ทั้งนี้ นายศรพล จบการศึกษาระดับปริญญาตรีด้านการเงินและวิศวกรรมศาสตร์จาก The Wharton School, University of Pennsylvania ปริญญาโทด้านวิศวกรรมศาสตร์จาก Stanford University ปริญญาเอกด้านเศรษฐศาสตร์จาก University of Michigan, Ann Arbor และจบปริญญาตรีด้านกฎหมายจากมหาวิทยาลัยสุโขทัยธรรมาธิราช นอกจากนี้ ยังได้รับวุฒิบัตร Chartered Financial Analyst (CFA) และ Financial Risk Manager (FRM) จากสหรัฐอเมริกา